ኢትዮጵያ ከቦይንግ ኩባንያ ጋር ያላትን ሁሉን አቀፍ ግንኙነት አጠናክራ ትቀጥላለች –ፕሬዝዳንት ሙላቱ
አዲስ አበባ፤ ጥቅምት 23/2006 (ዋቀኢማ) – ኢትዮጵያ ከቦይንግ ኩባንያ ጋር ያላትን ሁሉን አቀፍ ግንኙነት አጠናክራ እንደምትቀጥል ፕሬዝዳንት ዶክተር ሙላቱ ተሾመ ገለጹ፡፡ፕሬዝዳንቱ ዛሬ በጽሕፈት ቤታቸው የቦይንግ ኩባንያ የንግድ አውሮፕላኖች ዋና ስራ አስፈጻሚ ራይሞንድ ኮነርን ተቀብለው ባነጋገሩበት ወቅት እንዳሉት የኢትዮጵያ አየር መንገድ እና ቦይንግ ኩባንያ በመካከላቸው ያለውን ጠንካራ የንግድና የስራ ትብብር ግንኙነት ማስጠበቅ አለባቸው። ቦይንግ ኩባንያ በኢትዮጵያና በአሜሪካ መንግስታት መካከል ያለውን ንግድና ወዳጅነት በማጠናከር ረገድም ከፍተኛ አስተዋጽኦ እያበረከተ መሆኑን ተናግረዋል። የቦይንግ ኩባንያ የንግድ አውሮፕላኖች ዋና ስራ አስፈፃሚ ሚስተር ራይ ኮነር በበኩላቸው ቦይንግ እና የኢትዮጵያ አየር መንገድ በተለያዩ መስኮች የሚያደርጓቸውን የትብብር ግንኙነቶች ወደፊትም የበለጠ እንደሚጠናከሩ ገልጸዋል። ቦይንግ ኩባንያ በቪዬሽን መስክ ያለውን ከፍተኛ እውቀት እና ቴክኖሎጂ ወደኢትዮጵያ በማሸጋገርና ባለሙያዎችን በማሰልጠን ድጋፍ እያደረገ መሆኑንም ጠቁመዋል። የኢትዮጵያ አየር መንገድ ዋና ስራ አስፈፃሚ አቶ ተወልደ ገብረማርያም በበኩላቸው አየር መንገዱ ከቦይንግ ኩባንያ ጋር ረዥም አመታት የቆየ ጠንካራ የስራ ግንኙነት እንዳለው አስረድተዋል። ድርጅቱ በአየር ትራንስፖርት ዘርፍ ጥራት ያለው የሰው ሃይል በማሰልጠን ረገድ በአፍሪካ አህጉር የመሪነቱን ስፍራ እያየዘ እንደመጣም ገልጸዋል። በአሁኑ ወቅትም ከተለያዩ የአፍሪካ አገራት የተውጣጡ ፓይለቶችን በማሰልጠን ላይ መሆኑን የጠቀሱት ዋና ስራ አስፈጻሚው የድርጅቱ የተማሪዎች የቅበላ አቅም ወደ አንድ ሺህ ማደጉንም ለጋዜጠኞች ገልጸዋልሲል ኢዜአ ዘግቧል።